Projekts

**LATVIJAS REPUBLIKAS MINISTRU KABINETS**

2016. gada Noteikumi Nr.

Rīgā (prot. Nr. .§)

**Muitas procedūras – eksports – piemērošanas kārtība lauksaimniecības produktiem, kuri pretendē uz eksporta kompensācijām**

Izdoti saskaņā ar
 Muitas likuma
 6. panta 11. punktu

1. Noteikumi nosaka kārtību, kādā lauksaimniecības produktiem, kuri pretendē uz eksporta kompensācijām, piemēro muitas procedūru – eksports.

2. Eksporta kompensāciju sistēmu lauksaimniecības produktiem, kuri pretendē uz eksporta kompensācijām (turpmāk — produkti) piemēro saskaņā ar Komisijas 2009. gada 7. jūlija Regulu (EK) Nr. 612/2009, ar kuru nosaka kopējus sīki izstrādātus noteikumus eksporta kompensāciju sistēmas piemērošanai lauksaimniecības produktiem (turpmāk – Regula Nr. 612/2009).

3. Produktus muitas procedūrai – eksports – piesaka šo noteikumu pielikumā minētajās muitas iestādēs, par to elektroniski informējot muitas iestādi saskaņā ar Regulas Nr. 612/2009 5. panta 7. punkta pirmās daļas b) apakšpunktu.

4. Regulas Nr. 612/2009 5. panta 7. punktā minētās personas šo noteikumu 3. punktā minētajā informācijā norāda:

4.1. eksportētāja nosaukumu, nodokļu maksātāja reģistrācijas kodu, juridisko adresi un eksportētāja kontaktinformāciju;

4.2. produkta aprakstu, daudzumu, iepakojumu veidu un skaitu, īpašos produkta uzglabāšanas nosacījumus;

4.3. produktu uzrādīšanas vietas adresi un laiku, kad paredzēts uzsākt un pabeigt produktu iekraušanu transportlīdzeklī.

5. Produktus uzrāda eksporta muitas iestādē vai eksportētāja telpās, ja eksportētāja telpas atbilst normatīvo aktu prasībām pārtikas aprites uzraudzības jomā.

6. Ja produktus uzrāda muitas amatpersonai eksportētāja telpās, eksportētājs nodrošina:

6.1. eksportam paredzēto produktu nodalīšanu un identificēšanu;

6.2. brīvu piekļuvi muitas amatpersonai tām eksportētāja telpām, kurās atrodas produkti;

6.3. produktu svēršanai atbilstošus svarus un palīglīdzekļus, kas izmantojami fiziskās pārbaudes veikšanai.

7. Ja produktus uzrāda eksportētāja telpās vai eksporta muitas iestāde vienlaikus nav izvešanas muitas iestāde, pēc produktu iekraušanas transportlīdzeklī transportlīdzeklim uzliek preču identifikācijas līdzekļus.

8. Atzīt par spēku zaudējušiem Ministru kabineta 2006. gada 31. janvāra noteikumus Nr. 98 "Muitas procedūras – izvešana – piemērošanas kārtība lauksaimniecības produktiem, kuri pretendē uz eksporta kompensācijām" (Latvijas Vēstnesis, 2006, 32., 163. nr., 2007, 124. nr., 2009, 53. nr., 2013, 81. nr.).

Ministru prezidents M.Kučinskis

Finanšu ministre D.Reizniece-Ozola

Vībāne, 67095559

Marika.Vibane@fm.gov.lv

Borozdins, 67120892

Olegs.Borozdins@vid.gov.lv